INSTRUKS FOR BEHANDLING AV PERSONOPPLYSNINGER VED UNIVERSITETET I TROMSØ

Fastsatt av universitetsdirektøren  01.12.04

1. Behandlingsansvarlig

1.1. Universitetet i Tromsø ved universitetsdirektøren er behandlingsansvarlig, jf. lov om behandling av personopplysninger § 2, for behandling av personopplysninger som helt eller skjer med elektroniske hjelpemidler ved universitetet. 

1.2. Ved Universitet i Tromsø skjer elektronisk behandling av personopplysninger i forsknings- og studentprosjekter og ved administrativ behandling vedrørende studenter og tilsatte. 

1.3. Behandlingsansvarlig er ansvarlig for at behandlingen av personopplysninger skjer i overensstemmelse med lov om behandling av personopplyninger (personopplysningsloven).

1.4. Behandlingsansvarlig skal fastsette hvem som har det daglige ansvaret for den enkelte behandling av personopplysninger ved universitetet.

1.5. Behandlingsansvarlig skal utarbeide gjennomførende rutiner for behandling av personopplysninger i forsknings- og studentprosjekter, og for den administrative behandlingen av personopplysninger vedrørende studenter og tilsatte. 

1.6. I alle forsknings- og studentprosjekter ved Universitetet i Tromsø skal respondentene informeres om at Universitetet i Tromsø er behandlingsansvarlig. 

1.7. Norsk samfunnsvitenskapelig datatjeneste skal være personvernombud for forsknings- og studentprosjekter som gjennomføres helt eller delvis ved Universitetet i Tromsø. 

2. Grunnkrav til behandling av personopplysninger

2.1. Behandlingsansvarlig skal sørge for at personopplysningene som behandles

a) bare behandles når dette er tillatt etter personopplysningsloven §§ 8 og 9,

b) bare nyttes til uttrykkelig angitte formål som er saklig begrunnet i universitetets virksomhet,

c) ikke brukes senere til formål som er uforenelig med det opprinnelige formålet med innsamlingen, uten at den registrerte samtykker,

d)  er tilstrekkelige og relevante for formålet med behandlingen, og  

e) er korrekte og oppdatert, og ikke lagres lenger enn det som er nødvendig ut fra formålet med behandlingen.

2.2. Behandlingsansvarlig skal sørge for at bare tilsatte eller studenter som har et saklig behov for det skal ha tilgang til personopplysningene som behandles.

2.3 Senere behandling av personopplysningene for historiske, statistiske eller vitenskapelige formål anses ikke uforenelig med de opprinnelige formålene med innsamlingen av opplysningene jf. 2.1. c), dersom samfunnets interesse i at behandlingen finner sted, klart overstiger ulempene den kan medføre for den enkelte.

3. Innformasjonsplikt ved innsamling av personopplysninger

3.1. Når det samles inn personopplysninger fra den registrerte selv, skal behandlingsansvarlig av eget tiltak først informere den registrerte om

a) at Universitetet i Tromsø er behandlingsansvarlig, inkludert adresse,

b) formålet med behandlingen av personopplysninger,

c) opplysningene vil bli utlevert, og eventuelt hvem som er mottaker,

d) det er frivillig å gi fra seg opplysningene, og

e) annet som gjør den registrerte i stand til å bruke sine rettigheter etter personopplysningsloven på best mulig måte, for eksempel informasjon om retten til å kreve innsyn og retten til å kreve retting.

3.2. Når det samles inn opplysninger fra andre enn den registrerte selv, skal behandlingsansvarlig av eget tiltak informere den registrerte om hvilke opplysninger som samles inn og gi informasjon som nevnt i punkt 3.1. så snart opplysningene er innhentet.

4. Plikt til innhenting av samtykke

4.1. Ved behandling av personopplysninger hvor samtykke fra den registrerte er nødvendig, jf. personopplysningsloven §§ 8 og 9, skal det innhentes en frivillig, uttrykkelig og informert erklæring fra den registrerte om at hun eller han godtar behandling av opplysninger om seg selv.

5. Plikt til å gi innsyn

5.1. Enhver som ber om det skal få vite hva slags behandling av personopplysninger universitetet foretar, og kan kreve å få følgende informasjon om en bestemt type behandling:

a) hvem som har det daglige ansvaret for å oppfylle pliktene som er tillagt behandlingsansvarlig,

b)  formålet med behandlingen

c) beskrivelser av hvilke typer personopplysninger som behandles,

d) hvor opplysningene er hentet fra, og

e) om personopplysningene vil bli utlevert, og eventuelt hvem som er mottaker

5.2. Dersom den som ber om innsyn er registrert, skal behandlingsansvarlig opplyse om

a) hvilke opplysninger om den registerte som behandles, og 

b) sikkerhetstiltakene ved behandlingen så langt innsyn ikke svekker sikkerheten.

5.3. Den registrerte kan kreve at den behandlingsansvarlige utdyper informasjonen som nevnt ovenfor i punkt 5.1. og 5.2 i den grad dette er nødvendig for at den registrerte skal kunne vareta egne interesser.

5.4. Retten til informasjon etter punkt 5.2. og 5.3. gjelder ikke dersom personopplysningene behandles utelukkende for historiske, statistiske eller vitenskapelige formål og behandlingen ikke får noen direkte betydning for den registrerte. 

6. Plikt til å rette mangelfulle personopplysninger

6.1. Dersom det er behandlet personopplysninger som er uriktige, ufullstendige eller som det ikke er adgang til å behandle, skal den behandlingsansvarlige av eget tiltak eller på begjæring av den registrerte rette de mangelfulle opplysningene. Den behandlingsansvarlige skal om mulig sørge for at feilen ikke får betydning for den registrerte.

6.2. Retting av uriktige eller ufullstendige personopplysninger som kan ha betydning som dokumentasjon, skal skje ved at opplysningene tydelig markeres og suppleres med korrekte opplysninger. 

6.3. Sletting bør suppleres med registrering av korrekte og fullstendige opplysninger. Dersom dette ikke er mulig, og dokumentet som inneholdt de slettede opplysningene av den grunn gir et åpenbart misvisende bilde, skal hele dokumentet slettes. 

7. Forbud mot å lagre unødvendige personopplysninger

7.1. Behandlingsansvarlig skal ikke lagre personopplysninger lenger enn det som er nødvendig for å gjennomføre formålet med behandlingen. Hvis ikke personopplysningene deretter skal oppbevares i henhold til arkivloven eller annen lovgivning, skal de slettes.

7.2. Behandlingsansvarlig kan lagre personopplysninger for historiske eller vitenskapelige formål, dersom samfunnets interesse i at opplysningene lagres klart overstiger de ulempene den kan medføre for den enkelte. Behandlingsansvarlig skal i disse tilfellene sørge for at opplysningene ikke oppbevares på måter som gjør det mulig å identifisere den registrerte lenger enn nødvendig.

7.3. Den registrete kan kreve at opplysninger som er sterkt belastende for ham eller henne   skal sperres ellet slettes dersom dette

a) ikke strider mot lov, og

b) er forsvarlig ut fra en samlet vurdering av blant annet andres behov for dokumentasjon, hensynet til den registrerte, kulturhistoriske hensyn og ressurser gjennomføring av kravet forutsetter. 

7.4. Hvis dokument som inneholdt de slettede opplysningene gir et åpenbart misvisende bilde etter slettingen, skal hele dokumentet slettes.

8. Frist for å svare på henvendelser om informasjon med mer

8.1. De behandlingsansvarlige skal svare på henvendelser om innsyn, retting og sletting, jf. punkt 5, 6 og 7 uten ugrunnet opphold og senest innen 30 dager fra den dagen henvendelsen kom inn. 

9. Meldeplikt til Datatilsynet

9.1. Den behandlingsansvarlige skal gi melding til Datatilsynet før

a) behandling av personopplysninger med elektroniske hjelpemidler,

b) opprettelse av manuelt personregister som inneholder sensitive personopplysninger, jf. personopplysningsloven  § 2 første ledd nr. 8.

9.2. Meldingen skal gis 30 dager før behandlingen tar til.

9.3. Meldingen skal inneholder opplysninger som fastsatt i personopplysningsloven § 32. 

9.4  Melding om behandling av personopplysninger i forsknings- og studentprosjekter skal meldes til Norsk samfunnsvitenskapelig datatjeneste. 

10. Krav om konsesjon fra Datatilsynet

10.1. Det kreves konsesjon fra Datatilsynet for å behandle sensitive personopplysninger, se

 personopplysningsloven  § 2 første ledd nr. 8.

10.2. Søknad om konsesjon fra Datatilsynet for behandling av sensitive personopplysninger i forsknings- og studentprosjekter skal foregå i henhold til universitetets avtale med Norsk samfunnsvitenskapelig datatjeneste.

11. Internkontroll 

11.1. Den behandlingsansvarlige skal etablere og holde ved like planlagte og systematiske tiltak som er nødvendige for å oppfylle ovennevnte plikter og krav, som følger av personopplysningsloven, herunder sikre personopplysningenes kvalitet. 

11.2. Den behandlingsansvarlige skal dokumentere tiltakene. Dokumentasjonen skal være  tilgjengelig for medarbeiderne hos behandlingsansvarlig. Dokumentasjonen skal også være tilgjengelig for Datatilsynet og Personvernnemnda.

11.3. Det må lages egne tiltak for behandling av personopplysninger i forskningsprosjekter, studentprosjekter. Samt egne tiltak for behandling den administrative behandlingen av personopplysninger vedrørende studenter og tilsatte ved universitetet. 

11.4. Universitets internkontrollsystem skal revideres årlig. Det må foreligge rutiner for avviksrapportering og håndtering av rapporterte avvik. Rapporterte avvik skal følges opp og korrigerende eller informerende tiltak iverksettes hvor det er nødvendig.

12. Informasjonssikkerhet

12.1. Den behandlingsansvarlige skal gjennom planlagte og systematiske tiltak sørge for tilfredsstillende informasjonssikkerhet med hensyn til konfidensialitet, integritet og tilgjengelighet ved behandling av personopplysninger.

12.2. Den behandlingsansvarlige skal klarlegge sannsynlighet for, og konsekvens av sikkerhetsbrudd ved hjelp av risikovurdering. Risikovurdering skal gjennomføres før behandling av personopplysninger med elektroniske hjelpemidler settes i gang, og deretter ved endringer av betydning for informasjonssikkerheten.

12.3. Den behandlingsansvarlige skal holde oversikt over de personopplysninger som behandles med elektroniske hjelpemidler, samt angi hvilke opplysninger det er nødvendig å sikre konfidensialitet, tilgjengelighet eller integritet for. Denne oversikten skal benyttes som en del av grunnlaget for risikovurderingen.

12.4. Resultatet av risikovurdering skal sammenlignes med de fastlagte kriterier for akseptabel risiko forbundet med behandlingen av personopplysninger. 

12.5. Den behandlingsansvarlige skal behandle uønskede hendelser i informasjonssystemet med formål å opprette normal tilstand og å hindre gjentakelse. Avviksbehandling skal iverksettes ved sikkerhetsbrudd.  

12.6. For å oppnå tilfredsstillende informasjonssikkerhet skal behandlingsansvarlige dokumentere informasjonssystemet og sikkerhetstiltakene. 

12.7. Dokumentasjonen skal være tilgjengelig for medarbeiderne hos behandlingsansvarlig. Dokumentasjonen skal også være tilgjengelig for Datatilsynet og Personvernnemnda.

